金盤草詩
作者：王周
朝代：唐

paragraphs: 今春從南陵，得草名金盤。
金盤有仁性，生在林一端。
根節歲一節，食之甘而酸。
風俗競採掇，俾人防急難。
巴中虵虺毒，解之如走丸。
巨葉展六出，軟幹分長竿。
搖搖綠玉活，褭褭香荷寒。
世云暑酷月，鬱有神物看。
天之產於此，意欲生民安。
今之爲政者，何不反此觀。
知彼苛且猛，慎勿虐而殘。
一物苟失所，萬金惟可歎。
莫並蒿與萊，豈羨芝及蘭。
勤渠護根本，栽植當庭欄。
寄言好生者，休說神仙丹。